CELEX: 32016D1455
Language: sk
Date: 2016-04-15 00:00:00
Title: Delegované rozhodnutie Komisie (EÚ) 2016/1455 z 15. apríla 2016, ktorým sa mení príloha III k rozhodnutiu Európskeho parlamentu a Rady č. 466/2014/EÚ, ktorým sa Európskej investičnej banke poskytuje záruka EÚ za straty z finančných operácií na podporu investičných projektov mimo Únie, pokiaľ ide o Bielorusko

6.9.2016   
            
            
               SK
            
            
               Úradný vestník Európskej únie
            
            
               L 238/5
            
         DELEGOVANÉ ROZHODNUTIE KOMISIE (EÚ) 2016/1455
   z 15. apríla 2016,
   ktorým sa mení príloha III k rozhodnutiu Európskeho parlamentu a Rady č. 466/2014/EÚ, ktorým sa Európskej investičnej banke poskytuje záruka EÚ za straty z finančných operácií na podporu investičných projektov mimo Únie, pokiaľ ide o Bielorusko
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na rozhodnutie Európskeho parlamentu a Rady č. 466/2014/EÚ zo 16. apríla 2014, ktorým sa Európskej investičnej banke poskytuje záruka EÚ za straty z finančných operácií na podporu investičných projektov mimo Únie (1) a najmä jeho článok 4 ods. 2,
   keďže:
   
               (1)
            
            
               V Bielorusku sa od prijatia rozhodnutia 466/2014/EÚ dosiahol určitý pokrok v hospodárskej, sociálnej, environmentálnej a politickej oblasti.
            
         
               (2)
            
            
               V januári 2015 schválil Coreper zoznam 29 opatrení na posilnenie politiky kritickej angažovanosti EÚ voči Bielorusku. Jedno z týchto opatrení spočíva v tom, že EÚ preskúma svoj reštriktívny prístup k pôžičkám Európskej investičnej banky (EIB) v Bielorusku.
            
         
               (3)
            
            
               Vo svojich záveroch z 1. októbra 2015 Politický a bezpečnostný výbor uviedol zoznam ďalších konkrétnych opatrení zameraných na prehĺbenie politiky kritickej angažovanosti EÚ voči Bielorusku, a najmä opatrenia na uvoľnenie obmedzení financovania EIB v Bielorusku.
            
         
               (4)
            
            
               Rada, vo svojich záveroch o Bielorusku z 15. februára 2016, rozhodla urýchliť vykonávanie opatrení zameraných na posilnenie spolupráce medzi EÚ a Bieloruskom v určitých hospodárskych a obchodných oblastiach a v oblasti pomoci s cieľom modernizácie Bieloruska a jeho hospodárstva a v prospech bieloruského obyvateľstva, a to aj so zreteľom na pristúpenie k WTO a v spolupráci s medzinárodnými finančnými inštitúciami, najmä s EIB a Európskou bankou pre obnovu a rozvoj (EBOR), v súlade s ich príslušnými mandátmi. Okrem toho Rada vyzvala Bielorusko, aby urýchlilo potrebné hospodárske reformy.
            
         
               (5)
            
            
               Konkrétne kroky ktoré Bielorusko podniklo s cieľom dodržiavať univerzálne základné slobody, právny štát a ľudské práva stále zostávajú oblasťou s kľúčovým významom pre formovanie budúcej politiky EÚ voči Bielorusku.
            
         
               (6)
            
            
               Na základe politického vývoja v Bielorusku by finančná podpora zo strany EÚ a medzinárodného spoločenstva vrátane zmiernenia obmedzení činnosti EIB v Bielorusku mohla krajine pomôcť rozvíjať súkromný sektor, zlepšiť infraštruktúru a podporiť rast produktivity, a tak prispieť k zvýšeniu dynamiky a strednodobého rastu bieloruského hospodárstva. Okrem toho by finančné operácie EIB, ktoré podporujú uplatňovanie zodpovedajúcich environmentálnych noriem mali podporovať environmentálne primeraný a trvalo udržateľný rozvoj Bieloruska.
            
         
               (7)
            
            
               Komisia s pomocou Európskej služby pre vonkajšiu činnosť preto dospela k záveru, že celková hospodárska a politická situácia umožňuje doplniť Bielorusko do prílohy III k rozhodnutiu č. 466/2014/EÚ, v ktorej sa stanovuje zoznam krajín oprávnených na financovanie zo strany EIB so zárukou EÚ.
            
         
               (8)
            
            
               Rozhodnutie č. 466/2014/EÚ by sa preto malo zodpovedajúcim spôsobom zmeniť,
            
         PRIJALA TOTO ROZHODNUTIE:
   Článok 1
   V časti B bode 2 prílohy III k rozhodnutiu č. 466/2014/EÚ sa slová „Východná Európa: Moldavská republika, Ukrajina“ nahrádzajú slovami „Východná Európa: Bielorusko, Moldavská republika, Ukrajina“.
   Článok 2
   Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      V Bruseli 15. apríla 2016
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 135, 8.5.2014, s. 1.